**Obavijest vlasnicima kuća ili stanova za odmor**

Poštovani, ovim putem Vas želimo obavijestiti da ste svoj boravak na području Grada Paga dužni prijaviti prema **Zakonu o turističkoj pristojbi, čl. 13.**

1) Vlasnici kuće, apartmana ili stana za odmor i sve osobe koje noće u toj kući, apartmanu ili stanu turističku pristojbu plaćaju po svakom ostvarenom noćenju.

(2) Vlasnik iz stavka 1. ovoga članka i članovi njegove uže obitelji plaćaju turističku pristojbu umanjenu za 70 %.

(3) Osobe iz stavka 1. ovoga članka turističku pristojbu plaćaju kada u kući, apartmanu ili stanu za odmor u općini ili gradu izvan mjesta prebivališta borave u razdoblju od 15. lipnja do 15. rujna.

(4) Iznimno od odredbe stavka 1. ovoga članka, vlasnik kuće, apartmana ili stana za odmor može, za sebe i članove uže obitelji, turističku pristojbu platiti u godišnjem paušalnom iznosu.

(5) Kućom, apartmanom ili stanom za odmor, u smislu ovoga Zakona, smatra se svaka zgrada, apartman ili stan koji se koristi povremeno ili sezonski.

(6) Odredbe stavaka 2. i 4. ovoga članka, osim na hrvatske državljane, primjenjuju se i na državljane druge države ugovornice Ugovora o Europskom gospodarskom prostoru i Švicarske Konfederacije.

Vlasnik kuće ili stana za odmor obvezan je u roku od 24 sata po dolasku prijaviti u sustav eVisitor sve osobe koje borave u toj kući ili stanu i navesti datum odlaska.

Turistička pristojba iznosi 1,33 € po osobi po noćenju i 0,40 € po osobi po noćenju s popustom. Djeca do 12 godina starosti i osobe s tjelesnim invaliditetom od 70% i većim i jedan pratitelj ne plaćaju turističku pristojbu. Djeca od 12 do 18 godina starosti plaćaju 50% turističke pristojbe.

Članovima uže obitelji smatraju se: bračni drug, srodnici u ravnoj lozi i njihovi bračni drugovi, braća i sestre te njihova djeca i bračni drugovi, braća i sestre roditelja te njihova djeca i bračni drugovi, pastorčad, maćeha i očuh.

Paušalni iznos turističke pristojbe mora se uplatiti najkasnije do 15. srpnja tekuće godine i iznosi 9,00 € za prva dva člana obitelji po osobi i 3,50 € za svakog slijedećeg člana po osobi.

Za sve informacije slobodno se obratite u Turističko informativni centar Pag, Vela ulica, na broj telefona 023/ 611 286 ili putem maila : tic.info.pag@gmail.com , a na istom mjestu možete preuzeti uplatnice.